**Správa o činnosti Združenia urbárnikov**

**v Trenčianskej Teplej za rok 2015**

Vážení členovia urbárskeho spoločenstva, dovoľte mi, aby som Vám podala zhodnocujúcu správu o činnosti za rok 2015 a oboznámila Vás s prácami vykonávanými v priebehu roka , ako i s problémami, ktoré sa pri našej práci vyskytli.

Výbor Združenia urbárnikov a dozorná rada v priebehu roku 2015 zasadali 9-krát, na svojich zasadaniach riešili zásadné problémy a priebeh prác v našom spoločenstve. Okrem toho členovia vykonávali obhliadky v lese spojené s kontrolou lesných porastov, vyznačovaním ťažby, prípravy na ťažbu, ako i požiarne hliadky v čase zvýšeného nebezpečenstva požiarov.

Hospodárska činnosť v lesných porastoch bola priebežne sledovaná a konzultovaná s OLH pánom Ľubomírom Mrocekom, protipožiarna prevencia bola sledovaná a zabezpečovaná odborne spôsobilým technikom požiarnej ochrany pánom Jozefom Hrbáčkom. V priebehu roka sme mali 2 protipožiarne kontroly z OR HaZZ. Dňa 20. marca 2015 sme sa stretli na našom výročnom zhromaždení, kde boli prijaté uznesenia.

1. Výboru zvolať do 1 mesiaca zasadanie výboru a dozornej rady (zasadanie 15.04.2015), pripraviť vyplatenie dividend všetkým členom ZU, ktorí majú vysporiadané dedičské konanie za rok 2014 a do 30.06.2015 vyplatiť dividendy vo výške 10 €/2.202,86 m2 (vyplácanie bolo uskutočnené v zasadačke obecného úradu 04.06.2015 a 11.06.2015, kde bolo vyplatené 4.492,00 €, ostatné zaslané poštou, celkovo bolo vyplatené 5.939,40 €).
2. Nahlásiť požiadavky na palivové drevo členom výboru ZU do 30.04.2015, zároveň zohľadniť odber v predchádzajúcich rokoch pre uspokojenie odberateľov. Nakoľko nebol veľký záujem o drevo zo strany členov, drevo bolo ponúknuté i mimo členov ZU.
3. Ťažbu zabezpečiť len cez kvalifikovanú firmu s odbornou spôsobilosťou i pre oblasť BOZP a PO. Ťažba bola vykonávaná firmou, ktorá drevo odoberala – teda predaj na koreni. Ťažba, meranie i odvoz boli kontrolované členmi výboru, náhodne i OLH.
4. Podieľať sa na úprave ciest a zvážnic. Podieľali sme sa hlavne na úprave – vyrovnaní cesty nad Štepnicou, ostatné cesty vo vlastníctve ZU sú v dobrom stave.

Výbor a dozorná rada v spolupráci s OLH taktiež riešili oznámenie Lesného združenia v Dobrej o poškodení stromov a lesného podložia v poraste 295 a pri ťahaní vyťaženej dreviny z porastu č. 310 v jarných mesiacoch. Odreniny na stromoch boli natrené ochranným voskom. Lesné podložie nebolo našou činnosťou poškodené, došlo len k zhrnutiu lístia v tomto poraste. Kontrolu našej činnosti vykonávali pracovníci OÚ – odbor pozemkový a lesný. Na odporúčanie Okresného úradu v Trenčíne odbor pozemkový a lesný sme pred ďalšou ťažbou v jesennom období spracovali dohodu o užívaní lesnej dopravnej siete v k. ú. Dobrá, po ktorej by bolo vyťažené drevo zvážané. Nakoľko však pozemkové spoločenstvo Dobrá od nás požadovalo zložiť zálohu 500,00 € pre prípadné poškodenie ciest, uzatvorili sme dohodu o používaní lesných ciest vo vlastníctve obce – s obcou Trenčianska Teplá a vytýčili sme v spolupráci s OLH trasu zvozu ťažby z rubu 310 cez porasty 311a – 311b, hrebeňom cez 304 k 299a a na zvážnicu č. 300a, teda zvoz bol vykonávaný len našimi pozemkami. Taktiež sme riešili voľný pohyb kôz chovaných nad Dolinkou pánom Lajchom, ktoré nám spôsobovali škody ohryzom porastov. Pán Lajcha sa bude v tomto roku podieľať na výsadbe nových stromkov, ako nám písomne oznámil.V roku 2015 sme nakúpili 800 ks smrekovca a  400 ks borovice, ktoré boli v jarných mesiacoch vysadené.

Medzi naše povinnosti patrí i spracovanie výkazov pre Národné lesnícke centrum vo Zvolene – o činnosti v lese, ako i pravidelné spracovávanie výkazov pre sociálnu a zdravotnú poisťovňu, daňový a štatistický úrad.

Členovia výboru a dozornej rady sa tiež zúčastňovali seminárov poriadaných Združením trenčianskych vlastníkov neštátnych lesov Trenčín, ktoré sú zamerané na aktuálne problémy v legislatíve ochrany prírody, ako i zákona o pozemkoch, daňových a účtovných úprav.

V priebehu roka sa vzdal práce vo výbore z osobných dôvodov pán Dominik Gallo a v októbri sme sa rozlúčili i s dlhoročným členom výboru zomrelým pánom Milanom Masárom.

Z toho dôvodu bude treba doplniť počet členov výboru, takže porozmýšľajte o vhodných kandidátoch pre túto prácu.

Okrem iného sa výbor a dozorná rada zaoberali požiadavkami našich členov o prevod či predaj členského podielu v našom spoločenstve. V zmysle našich základných dokumentov predaj podielov sa musí uskutočniť zverejnením ponuky na odpredaj a až keď nik z členov nemá záujem o kúpu, môže byť podiel ponúknutý i iným občanom.

Žiaľ ešte stále viazne vysporiadanie dedičských podielov napriek výraznej snahe a spolupráci s Ing. Jozefom Holým pre jednotlivých členov, ktorí nemajú uskutočnené vysporiadanie.

Ťažba bola realizovaná v zmysle Programu starostlivosti o les tzv. deceniálneho plánu na roky 2012-2021 a usmernenia OLH – pána Mroceka. Bola realizovaná v poraste č. 310, kde bolo vyťažených a predaných na koreni 690,30 m3 hlavne bukovej vlákniny a guľatiny za čo sme mali príjem 21.190,84 €. (Priemerná cena guľatiny: buk = 52,00-54,00 €, vláknina = 40,00 €/. Pri čistení bolo vyrobené 94 prm palivového dreva s príjmom 1960,00 € pre 14 záujemcov.

Vážení členovia,

predložila som Vám stručný priebeh činnosti a problémov nášho urbáru v uplynulom roku. V ďalších bodoch programu sa budeme zaoberať hospodárskymi výsledkami a plánmi do ďalšieho obdobia. Predpokladám, že k činnosti nášho spoločenstva sa vyjadríte v diskusii a predložíte pre našu prácu podnetné návrhy.

Preto nám všetkým prajem pokojné ďalšie rokovanie a do ďalšieho obdobia veľa trpezlivosti a vzájomného porozumenia.

RNDr. Zuzana Sklenárová

predseda ZU